Det stod ikke lige skrevet i kortene, at Finn Lund skulle være sanger. Han er uddannet isenkræmmer og har arbejdet i butik i mange år, men da en kammerat en dag sagde, at han havde skrevet en sang, som han tænkte, at Finn skulle synge, ændrede det hele sig. Finn Lund nærmede sig dengang 60 år og havde da godt nok et keyboard på førstesalen af den store villa i Hjørring, men det var mest sådan for hyggens skyld, at han for sig selv sad og spillede lidt. - Min første tanke var, at jeg ikke skulle synge og være til grin, fortæller Finn Lund. Han sang og indspillede sangen Livets Landevej, og den strøg direkte ind på lokalradioernes hitlister foran kendte navne som Kandis og Fede Finn. - Den kom ind på hitlisten og et stykke tid efter på en anden hitliste, og jeg kunne ikke få armene ned, så var det hele ligesom startet, fortæller Finn Lund. Siden er han blevet ved at synge, og i dag hitter han på en stribe lokalradioer i hele Europa med sine glade danskpopnumre. - Jeg har lavet så mange melodier efterhånden, at jeg ikke helt kan huske alle sammen, fortæller Finn Lund fra hjemmet i Hjørring, hvor han på førstesalen har keyboard og mikrofon. Indspiller på tysk og engelsk Det er her, han øver de nye tekster, som han får tilsendt fra såvel danske sangskrivere som udenlandske sangskrivere. For han skriver ikke selv hverken tekst eller melodi. - De første år kørte det på dansk, men en dag fik jeg tilbud om at synge på engelsk og tysk, lyder det fra den nordjyske sangstjerne, der tilføjer med et grin: - Jeg har bare et problem, jeg er ikke god til hverken tysk eller engelsk. Det fandt han og hans faste svenske producer en løsning på, og Finn Lund kunne efter mange timer med at øve endelig indspille på både tysk og engelsk. Og der gik ikke længe efter udgivelserne før, navnet Finn Lund også toppede tyske og hollandske hitlister. Det handler om kærlighed Succesen er kommet bag på den 70-årige schlager-stjerne fra Hjørring, og han er ikke helt selv klar over, hvad det er, han gør så godt. - Jeg må åbenbart kunne ramme mange med min stemme og med sangene, siger han og tilføjer. - Måske handler det om, at jeg synger mange forskellige sange, altså numre der ikke ligner hinanden, siger Finn Lund, som indrømmer, at mange af teksterne handler om kærlighed. - Jeg kan synge om alt. Jeg har også sunget om et gammelt skib og om at tage til Ibiza. Jeg kan godt lide at det bliver noget blandet, og så kan jeg godt lide at synge og udgive noget, der ikke tidligere har været udgivet, siger Finn Lund. Efter 13 år i branchen har han udgivet 86 sange - og 46 af dem er strøget direkte til tops på danskpop hitlister efter, de er udgivet på youtube og digitale musiktjenester. Og det er også blevet til flere musikvideoer med den populære sanger fra Hjørring. Går i studiet i juli Lige nu er Finn Lund i gang med at øve tre nye melodier og går i studiet i Thisted i løbet af juli. Derudover arbejder han på igen at udgive numre til jul. Musikken er udelukkende på hobbyplan, og det er flere år siden Finn Lund gik på pension efter mange års arbejde i butik. - Jeg kan bestemt ikke leve af det, understreger han og tilføjer, at det sådan set heller aldrig har været meningen. Til gengæld fylder musikken meget i hans pensionisttilværelse, og det er en hobby, som også datteren og barnebarnet deler. - Der er nok at se til lige nu, jeg skal indspille, og jeg bruger også lang tid på at opdatere min hjemmeside. Hvor længe bliver du ved? - Jeg bliver ved lige så længe, folk vil have det, og så længe min stemme kan holde. Hvis min nærmeste familie siger, at nu skal jeg holde, så stopper jeg, siger Finn Lund.

Opsummering:
Finn Lund er lige fyldt 70 år og kom ind i musikbranchen ved lidt af et tilfælde. I dag er han at finde på såvel danske som internationale radiohitlister.